
REFERAT

privind aprobarea tarifelor pentru energia termică livrată de către S.C. COLTERM S.A. populaţiei în sistem centralizat, subvenţiilor şi a ajutoarelor acordate de către Consiliul Local a municipiului Timişoara

În ultimii trei ani preţul naţional de referinţă aprobat de către Guvernul României, precum şi majorarea preţurilor la combustibili, a condus la mărirea diferenţei dintre acesta şi preţul real al energiei termice produse şi furnizate de către S.C. COLTERM S.A., ceea ce implicit a condus la majorarea necesarului de subvenţie ce trebuie plătită către furnizor şi, în final, către consumatorul casnic.

Începând cu anul 2005, prin acordul încheiat între Guvernul României şi Fondul Monetar Internaţional, se reduce cu 33% pe an obligaţia de subvenţionare ce îi revenea Guvernului, operaţie care conduce la majorarea obligaţiilor din partea autorităţii administraţiei publice locale.

Având în vedere cele de mai sus, şi ţinând cont de dificultăţile în a aloca sumele necesare la sfârşitul anului 2005 se preconizează o datorie a Autorităţii Administraţiei Publice Locale către furnizorul de energie termică de cca 600 miliarde lei vechi.
Pentru a nu îşi bloca activitatea, TERMOCET 2002 şi apoi S.C. COLTERM Timişoara au apelat la credite bancare în valoare de 30 milioane USD, a căror rambursare a început din anul 2004. 

Deoarece această situaţie periclitează alimentarea cu energie termică a 220.000 persoane din municipiul Timişoara, şi pentru a se putea rambursa de către consiliul local a datoriilor din anii precedenţi, soluţia propusă este cea de majorare a preţului energiei termice care are ca efect creşterea efortului de plată al populaţiei estimat în Tabelele nr.2,3, anexate prezentului referat, coroborată cu majorarea ajutoarelor sociale, conform tabelelor nr.4,5, anexate prezentului referat. O descriere mai amănunţită a situaţiei este cea din Nota anexată prezentului referat.
În conformitate cu prevederile art.3 din OUG nr.115/2001 privind reglementarea unor masuri de asigurare a fondurilor necesare în vederea furnizarii energiei termice şi a gazelor naturale pentru populaţie, modificată de OUG nr.81/18.09.2003 pentru modificarea unor reglementari privind acordarea de ajutoare pentru încălzirea locuintei şi asigurarea fondurilor necesare în vederea furnizarii energiei termice şi gazelor naturale pentru populaţie, precum şi unele măsuri pentru întarirea disciplinei financiare,

În conformitate cu prevederile art. 38 lit."s" din Legea nr.215/2001 privind administraţia publică locală;
Având în vedere cele prezentate mai sus,

PROPUNEM:

1. Creşterea preţului la energia termică furnizată populaţiei în conformitate cu Tabelul nr.1, care face parte integrantă din prezentul referat.

2. Acordarea de ajutoare de încălzire suplimentar faţă de sumele prevăzute de Guvernul României pentru a veni în sprijinul populaţiei cu venituri reduse, conform  Tabelelor nr.4 şi 5 anexate prezentului referat.

